KIRJALLINEN KYSYMYS E-3702/01 esittäjä(t): Jonas Sjöstedt (GUE/NGL) komissiolle. Valtion tuki lentoyhtiöille vakuutustakuiden muodossa.



Virallinen lehti nro 172 E , 18/07/2002 s. 0119 - 0119



KIRJALLINEN KYSYMYS E-3702/01 esittäjä(t): Jonas Sjöstedt (GUE/NGL) komissiolle (17. tammikuuta 2002) Aihe: Valtion tuki lentoyhtiöille vakuutustakuiden muodossa Vuoden 2001 joulukuun alussa komissio ehdotti pidennettäväksi jäsenvaltioiden tilapäistä oikeutta myöntää valtion tukea lentoyhtiöille vakuutustakuiden muodossa. Eräät jäsenvaltiot, Ruotsi mukaan lukien, on kuitenkin kannattanut tuen lopettamista mahdollisimman nopeasti. Aasiassa ja Latinalaisessa Amerikassa on toimivat vakuutusmarkkinat tällä alalla. Ruotsi väittää, että Euroopassakin olisi, jos EU uskaltaisi sen toteuttaa. Komission tehtävänä on luoda toimivat sisämarkkinat, jolloin komission velvollisuutena on Ruotsin valtiovarainministerin Ringholmin mukaan huolehtia siitä, että valtion tukia ei makseta ja että kilpailu on vapaata. Mitä komissio aikoo tehdä tulevaisuudessa? Aikooko komissio puoltaa lentoyhtiöille maksettavien valtiontukien pidentämistä vai onko muita ratkaisuvaihtoehtoja vireillä? Loyola de Palacion komission puolesta antama vastaus (28. helmikuuta 2002) Muutamat jäsenvaltiot ovat lopettaneet valtion takaaman vakuutussuojan myöntämisen viime vuoden lopussa, mutta useimmat muut jäsenvaltiot, erityisesti ne, joilla on laajempaa vakuutusturvaa vaativia suuria lentoyhtiöitä, eivät pidä realistisena pakottaa yhtiöitä takaisin markkinoille tässä vaiheessa, erityisesti kun otetaan huomioon tällä hetkellä tarjottavat ehdot ja hyvin rajoitettu vakuutuskapasiteetti. Nyt käytettävissä olevan vakuutustarjonnan puutetta vielä pahentaa amerikkalaisten, japanilaisten ja useimpien aasialaisten lentoyhtiöiden poissaolo markkinoilta, koska ne kaikki saavat hallitustensa tukea. Yhdysvaltain ja Japanin hallitusten tukijärjestelyt ovat voimassa maaliskuun 2002 loppuun. Markkinoiden normalisoituminen on epätodennäköistä ennen kuin kaikki kyseiset lentoyhtiöt neuvottelevat taas vakuutusyhtiöidensä kanssa. Vaikka komissio ja jäsenvaltiot kannattavat paluuta kaupallisiin vakuutusmarkkinoihin, se ei tällä hetkellä näytä mahdolliselta kaikille liikenteenharjoittajille, ja näin ollen valtiontakausjärjestelmien jatkaminen 31. maaliskuuta 2002 saakka vaikuttaa hyväksyttävältä. Komissio ei kuitenkaan ole vielä antanut virallista lausuntoaan yksittäisistä pidentämistapauksista. Arviossaan valtion toimenpiteistä kaupallisen tarjonnan puutteen korvaamiseksi valtion takaustoimilla komissio katsoo, että EY:n perustamissopimuksen 87 artiklan 2 kohdan b alakohdan määräykset koskevat lentoyhtiöiden tämänhetkisiä ongelmia. Komission mielestä syyskuun 11. päivän 2001 tapahtumat olivat artiklassa tarkoitettuja poikkeuksellisia tapahtumia yllättävyytensä, uhrien lukumäärän ja niistä maailmantaloudelle aiheutuneiden vaikutusten johdosta. Komission on kuitenkin tarkistettava, etteivät jäsenvaltioiden lentoyhtiöiden tukemiseksi toteuttamat tilapäiset toimenpiteet johda kärsittyjen vahinkojen liialliseen korvaamiseen. Näin ollen komissio katsoo, että poikkeuksellisten olosuhteiden aiheuttama vahinko on edelleen olemassa. Komissio aikoo sallia valtiontakausten tarjoamisen 31. maaliskuuta 2002 saakka. Se on asettanut tukien maksamiselle tiukat vaatimukset, joita mukautetaan markkinoiden kehittyessä.